Tannkortvinger

Bledius
 Platystethus
 Anotylus
 Oxytelus
 Carpelimus
 Thinobius
 Syntomium
 Ochthephilus

Tannkortvinger (Oxytelinae) er en gruppe av biller som hører til familien kortvinger (Staphylinidae). De kan som oftest kjennes igjen på slank kroppsform med et stort, flatt hode med små fasettøyne, og at kroppen er dekket av grove punktgroper.

 Utseende 
Små biller (de fleste artene 1 – 4 mm), vanligvis slanke og parallellsidige. Hodet er ganske stort, sett ovenfra mer eller mindre firkantet, og flatt. Fasettøynene er vanligvis ganske små. Pannen er som oftest grovt punktert og har ofte fremoverrettede horn eller andre utvekster, for eksempel en hylle over antennefestene. Kjevene (mandiblene) er påfallende store hos noen grupper. Antennene er vanligvis korte og kraftige, men uten tydelig avsatt kølle. Brystskjoldet (pronotum) er grovt punktert og har ofte én eller flere lengdefurer i midten. Sidekantene er tydelig avsatte og ofte med små tenner ("sagtakkede"). Dekkvingene er ofte kortere enn brystskjoldet, kraftig punkterte. Bakkroppen har tydelig avsatte sidekanter. Beina er korte og forholdsvis kraftige. Hos en del arter har leggene (tibiae) kraftige pigger. Føttene har hos de fleste artene bare to ledd.

 Levevis 
Artene i denne gruppen kan variere ganske mye i levevis. Noen arter finnes under barken på døde trær (Thinobius), andre på strender (Ochthephilus, Bledius). En stor gruppe (Oxytelus, Anotylus, Platystethus) lever i gjødsel og kan være meget tallrike der det beiter husdyr. Artene i den store slekten Bledius graver tunneler i sand eller mudder der de lever. Noen er å finne på bredden av elver eller dammer, andre i brakkvannsområder. Mange av artene flyr godt og kan treffes svermende.

 Systematisk inndeling / norske arter 

 Ordenen biller, Coleoptera
 Underordenen Polyphaga
 Overfamilien åtsel- og rovbiller, Staphylinoidea
 Familien kortvinger (Staphylinidae) Latreille, 1802
 Underfamilien tannkortvinger, Oxytelinae Fleming, 1821
 Gruppen Blediini Ádám, 2001
 Slekten Bledius Samouelle, 1819  – 24 arter i Norge
 Gruppen Coprophilini Erichson, 1839
 Coprophilus striatulus (Fabricius, 1792)
 Gruppen Deleasterini Reitter, 1909
 Deleaster dichrous (Gravenhorst, 1802)
 Gruppen Euphaniini Reitter, 1909
 Gruppen Oxytelini Fleming, 1821
 Slekten Oxytelus Gravenhorst, 1802  – tre arter i Norge
 Slekten Anotylus Thomson, 1859  – 11 arter i Norge
 Slekten Platystethus Mannerheim, 1830  – tre arter i Norge
 Gruppen Planeustomini Jacquelin du Val, 1857
 Gruppen Syntomiini Böving & Craighead, 1931
 Syntomium aeneum (Müller, 1821)  – uvanlig, bred kroppsform
 Gruppen Thinobiini J.Sahlberg, 1876
 Slekten Ochthephilus Mulsant & Rey, 1856  – to arter i Norge
 Aploderus caelatus (Gravenhorst, 1802)
 Slekten Thinobius Kiesenwetter, 1844  – seks arter i Norge
 Thinodromus arcuatus (Mulant & Rey, 1879)
 Slekten Carpelimus Samouelle, 1819  – 13 arter i Norge

 Referanser 

 Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

 Eksterne lenker 

 Bilder av noen arter: Oxytelinae - Atlas of rove beetles (Staphylinidae) of Russia and adjacent countries.

Kategori:Kortvinger

Kategori:Biller formelt beskrevet i 1821
Kategori:Dyr formelt beskrevet av John Fleming